‘ญี่ปุ่น’จ่อขยับแทรกแซงเยนรับผลพวงคิวอี
รัฐบาลญี่ปุ่นเตรียมออกมาตรการรับมือดอลลาร์ไหลท่วม ขณะที่ฮ่องกงเตือนฟองสบู่อสังหาริมทรัพย์
15 ก.ย. 2555

รัฐบาลญี่ปุ่นเตรียมออกมาตรการรับมือดอลลาร์ไหลท่วม ขณะที่ฮ่องกงเตือนฟองสบู่อสังหาริมทรัพย์
วอลสตรีต เจอร์นัล รายงานว่า จุน อาซึมิ รัฐมนตรีคลังของญี่ปุ่น ได้ส่งสัญญาณอาจเข้าแทรกแซงค่าเงินเยนครั้งใหม่ พร้อมเรียกร้องให้ธนาคารกลางญี่ปุ่น (บีโอเจ) ดำเนินมาตรการที่เหมาะสมออกมาในเวลาที่ควร หลังจากที่เงินเยนแข็งค่าขึ้นไปแตะระดับสูงสุดในรอบ 7 เดือน เมื่อเทียบกับเงินเหรียญสหรัฐ อยู่ที่ 77.13 เยนต่อเหรียญสหรัฐ อันเป็นผลมาจากมาตรการผ่อนปรนทางการเงินเชิงปริมาณของสหรัฐ
รัฐมนตรีคลังญี่ปุ่น กล่าวว่า เข้าใจดีถึงการดำเนินการของเฟดเพื่อกระตุ้นให้เศรษฐกิจสหรัฐเติบโต ซึ่งจะเป็นผลดีต่อเศรษฐกิจโลกด้วย ทว่าการแข็งค่าของเงินเยนล่าสุดนั้น ไม่ได้สอดคล้องกับสถานการณ์ทางเศรษฐกิจของญี่ปุ่นแต่อย่างใด 
ทั้งนี้ บีโอเจอาจถูกกดดันให้ต้องผ่อนปรนนโยบายทางการเงินมากขึ้น ในระหว่างการประชุมครั้งต่อไปวันที่ 18–19 ก.ย.นี้ เพื่อให้เข้ากับสถานการณ์หลังการออกมาตรการกระตุ้นของเฟด
ทางด้าน นอร์มัน ชาน ประธานคณะกรรมการกำกับดูแลกิจการการเงินฮ่องกง ซึ่งทำหน้าที่เสมือนธนาคารกลางของฮ่องกง ได้ออกโรงเตือนว่ามาตรการคิวอีของเฟดอาจยิ่งเพิ่มความเสี่ยงภาวะฟองสบู่ให้กับตลาดอสังหาริมทรัพย์ในฮ่องกง 
ชาน กล่าวว่า หากจำเป็นก็จะดำเนินมาตรการออกมาควบคุมความร้อนแรงของตลาด หลังจากที่ก่อนหน้านี้ได้กำหนดให้ธนาคารเพิ่มความเข้มงวดในเงื่อนไขการปล่อยกู้สินเชื่อสำหรับผู้ที่ซื้ออสังหาริมทรัพย์หลายแห่งมาแล้ว